אבריל לאבין

ביוגרפיה

אבריל נולדה בעיר בלוויל שבאונטריו, קנדה למשפחה נוצרית. השם אבריל משמעותו חודש אפריל בצרפתית. בגיל שנתיים, החלה אבריל לשיר עם אמה בכנסייה, וכבר אז אמה גילתה את כשרון השירה שלה. ללאבין יש אח גדול, מאט, ואחות קטנה, מישל. בגיל חמש עברה משפחתה לנאפני שבאונטריו, עיירה קטנה בעלת 5,000 תושבים לערך, שם החלה לאבין לשיר במקהלה ולמדה לנגן בגיטרה בכוחות עצמה. בשנת 1999 השתתפה לאבין בתחרות רדיו וזכתה לשיר עם הזמרת הקנדית שאניה טוויין את השיר "What Made You Say That" מול קהל של 20,000 איש באוטווה במהלך סיבוב ההופעות של טוויין באותה שנה. באותה שנה, הוזמנה לאבין לבצע עם זמר קנדי מקומי, סטפן מאד את השיר "Touch The Sky", שנכנס לאלבומו, "Quinte Spirit". בנוסף, היא שרה איתו את השירים "Temple Of Life" ו-"Two Rivers" ועבור אלבומו השני, "My Window To You" שיצא בשנת 2000.
במהלך שנת 2000, התגלתה לאבין על ידי הסוכן המקצועי קליפ פאברי, במהלך הופעתה בחנות ספרים שבקינגסטון, אונטריו, אשר שלח את הופעתה למגוון חברות תקליטים. מארק ג'ואט, ממייסדי חברת התקליטים נטווארק, קיבל הקלטה של אחת מהופעותיה וסידר לה לעבוד עם המפיק המוזיקלי, פטר זיזו בקיץ 2000 בניו יורק. בספטמבר 2000, בזמן שהותה בניו יורק, כשהייתה בסך הכל בת 16, הוחתמה לאבין על חוזה התקליטים הראשון שלה, על ידי תקליטי אריסטה, לאחר שהופיעה בפני מנכ"ל החברה, LA Reid.
ב-5 ביולי 2006, נישאה לאבין לסולן סאם 41, דריק וויבלי. ב-9 באוקטובר 2009 הזוג התגרש. הגירושים נכנסו לתוקף ב-16 בנובמבר 2010. ב-1 ביולי 2013, שזהו גם יום קנדה, התחתנה לאבין עם סולן להקת ניקלבק, צ'אד קרוגר לאחר שהיו מאורסים מספר חודשים בלבד. כמעט שנתיים לאחר מכן, ב-2 בספטמבר 2015 הודיע הזוג על גירושיהם. הם הבהירו שהגירושים נעשו מתוך כבוד וידידות.
בשנת 2014, נפוצו שמועות על מחלה מסתורית שלוקה בה לאבין, לאחר שלא נראתה בציבור במשך זמן. לאבין שלחה הודעה למעריציה באתר טוויטר שבה ביקשה "להתפלל עבורה". ב-1 באפריל 2015, הודיעה כי הייתה מרותקת למיטתה משום שחלתה במחלת ליים. היא קיימה דיאטה קיצונית המלווה בספורט, יוגה ומדיטציה, וכתוצאה מכך חל שיפור במצבה. בראיון שהעניקה למגזין People, הצהירה כי "זה הדבר הגרוע ביותר שאירע לי אי פעם". כחודשיים לאחר מכן, ב-29 ביוני סיפרה בדמעות ובבכי במהלך ראיון לתוכנית הבוקר האמריקאית בוקר טוב אמריקה שמצבה טוב יותר לאחר שמחצית הטיפול מאחוריה והיא מרגישה בהתקדמות גדולה.
נכון לשנת 2017, הונה של לאבין מוערך בכ־45 עד 50 מיליון דולר.

2003–2000: Let Go

אלבומה הראשון של לאבין, "Let Go", יצא ב-4 ביוני 2002 בארצות הברית, והגיע למקום השני במצעד האמריקאי, ולמקום הראשון באוסטרליה, בקנדה ובאנגליה, דבר שהפך את לאבין לזמרת הצעירה ביותר שאלבומה הגיע למקום הראשון במצעד הבריטי לתקופה ארוכה. חודש לאחר צאת האלבום, קיבלה לאבין שני תוארי זהב ופלטינה, על ידי RIAA, והגיעה למולטי-פלטינה בסוף אוגוסט. האלבום מכר למעלה מ 17 מיליון עותקים בכל העולם. מהאלבום יצאו ארבעה סינגלים.
"Complicated" היה לסינגל הראשון, והגיע למקום הראשון במצעד האוסטרלי ולמקום השני במצעד האמריקאי, ובנוסף, זכה לתואר הסינגל הקנדי הנמכר ביותר בשנת 2002. אחר כך הוציאה לאבין את הסינגל השני, "Sk8er Boi", אשר הגיע לטופ 10 באמריקה ובאוסטרליה. "I'm With You", הסינגל השלישי מתוך האלבום, הגיע גם הוא לטופ 10 באמריקה ובאנגליה. "Losing Grip", הסינגל הרביעי והאחרון מתוך האלבום, הגיע לטופ 10 בטיוואן ובצ'ילה.
בעקבות הצלחת האלבום זכתה לאבין בתואר "האמנית החדשה הטובה ביותר" בטקס פרסי ה-MTV לשנת 2002 והייתה מועמדת לשמונה פרסי גראמי.

2005–2004: Under My Skin

אלבומה השני של לאבין, "Under My Skin", יצא ב-25 במאי 2004 בארצות הברית. הוא מוקם במקום הראשון בארצות הברית, באנגליה, בגרמניה, בקנדה, במקסיקו, בארגנטינה, בספרד, באירלנד, בתאילנד, בקוריאה ובהונג קונג. האלבום מכר מעל 370,000 עותקים בארצות הברית בשבוע הראשון לצאתו והפך לאחד האלבומים הנמכרים ביותר מאז שנת 2000. את רוב האלבום כתבה לאבין עם הזמרת הקנדית שאנטאל קראוויאזוק, ועל ההפקה ניצחו דון גילמור, בוטץ' ווקר וריאן מיידה. לאבין עבדה עם בן מודי (חבר להקת אוונסנס לשעבר) על מספר שירים, אך רק "Nobody's Home" נכנס לבסוף לאלבום.
הסינגל הראשון מתוך האלבום, "Don't Tell Me", הגיע למקום הראשון במצעד הארגנטינאי והמקסיקני, לטופ 5 במצעדי אנגליה וקנדה ולטופ 10 באוסטרליה ובברזיל. "My Happy Ending", הסינגל השני, הגיע לטופ 10 בארצות הברית. השיר היה הלהיט השלישי הכי גדול של לאבין בארצות הברית. הסינגל השלישי, "Nobody's Home", לא הצליח כמצופה, והגיע רק עד למקום ה-41 במצעד. הסינגל הרביעי, "He Wasn't", נכנס למקום ה-23 במצעד הבריטי ולמקום ה-25 באוסטרליה. הסינגל לא יצא בארצות הברית. "Fall To Pieces" היה לסינגל החמישי והאחרון מתוך האלבום. השיר יצא כסינגל לרדיו בלבד, ללא וידאו קליפ. בבילבורד האמריקאי הוא הגיע רק אל המקום ה-106 והפך לסינגל הפחות מצליח של לאבין. האלבום זיכה את לאבין בשני תארים ב"World Music Awards" בשנת 2004, "זמרת הפופ-רוק הטובה ביותר" ו"הזמרת הקנדית המוכרת ביותר".

2008–2006: The Best Damn Thing

אלבומה השלישי, "The Best Damn Thing", יצא ב-17 באפריל 2007 בארצות הברית וב-15 באפריל בישראל. האלבום הופק על ידי ד"ר לוק, דריק ויבלי, ורוב קאבאלו. באלבום 12 שירים.
הסינגל הראשון מתוך האלבום, הוא השיר "Keep Holding On" שיצא לרדיו כתקליט שדרים והיה הסינגל הקולנועי של הסרט אראגון, אך לא רשמי של האלבום עצמו. הסינגל הרשמי הראשון הוא "Girlfriend" שהצליח בקנה מידה עולמי והפך ללהיט כמה ימים לאחר יציאתו והגיע למקום ראשון במצעד השירים הרשמי של ארצות הברית. גרסה נוספת של השיר יצאה עם הראפרית ליל מאמא. הסינגל השני מהאלבום הוא הבלדה "When Youre Gone" שהצליחה לשחזר את ההצלחה של השיר "Girlfriend". הסינגל השלישי היה "Hot". הסינגל הרביעי והאחרון מהאלבום הוא "The Best Damn Thing". כמו כן, אבריל זכתה בתואר "זמרת הקאנטרי הטובה בעולם" בשנת 2008.]

2011–2009: Goodbye Lullaby

בינואר 2010, יצא הסינגל "Alice" מתוך פסקול הסרט "אליס בארץ הפלאות" שמבוצע ונכתב על ידי לאבין, והופק על ידי בוטץ' ווקר.
אלבומה הרביעי של לאבין "Goodbye Lullaby" היה אמור לצאת בחודש ספטמבר 2010 על פי המגזין "Nylon" אך לבסוף הוא נדחה שוב למועד לא ידוע, עד שב-10 בנובמבר 2010 פירסמה לאבין הודעה רשמית שהיא סיימה את אלבום האולפן הרביעי שלה. בטקס פרסי ה-AMA שנערך ב-21 בנובמבר 2010, לאבין חשפה שהאלבום יצא במרץ 2011, וששם האלבום הוא "Goodbye Lullaby". בין השירים באלבום הוציאה לאבין 3 סינגלים. הסינגל הראשון, "What The Hell", יצא ב-31 בדצמבר 2010. הסינגל השני יצא במאי 2011 ונקרא "Smile". את הסינגל השלישי שלה הוציאה לאבין בתחילת ספטמבר 2011 והוא נקרא "Wish You Were Here". במהלך שנת 2011 יצאה לאבין לסיבוב הופעות בינלאומי בשם "Black Star Tour". 
בעקבות רעידת האדמה בהאיטי ב-2010 אבריל התארחה בגרסת ההאיטי של השיר "Wavin' Flag" של קיינאן לצד אמנים נוספים מקנדה, וביניהם פייר בובייה, דרייק, נלי פורטדו וג'סטין ביבר.

2012–2017: Avril Lavigne

שלושה חודשים בלבד לאחר שחרורו של אלבומה הרביעי "Goodbye Lullaby" הודיעה לאבין שהיא התחילה לעבוד על אלבומה החמישי. האלבום, על פי לאבין, יהיה מבחינה מוזיקלית ההפך מ-"Goodbye Lullaby". היא אמרה למועדון המעריצים הבינלאומי שלה "" ביוני 2011, "האלבום הבא יהיה יותר פופ ויותר כיפי שוב. יש לי שיר שאני כבר יודעת שיהיה סינגל, אני רק צריכה להקליט אותו מחדש!". לקראת סוף 2011, לאבין אישרה שהיא עברה לחברת התקליטים "Epic Records".
ב-9 באפריל, יצא הסינגל הראשון שלה מהאלבום החמישי, שנקרא "Here's To Never Growing Up".
ב-18 ביולי 2013, יצא הסינגל השני מהאלבום שנקרא "Rock N Roll". ב-7 באוקטובר, יצא לאור הסינגל השלישי שנקרא "Let Me Go" בו היא משתפת פעולה עם בעלה וסולן להקת ניקלבק, צ'אד קרוגר. האלבום יצא לאור ב-1 בנובמבר 2013. האלבום, שכותרתו על שם הזמרת, אבריל לאבין, פורסם בחודש נובמבר 2013 ונמכרו 125,000 עותקים בארצות הברית. בקנדה, זה קיבל תואר זהב וקיבל מועמדות לפרס ג'ונו עבור פופ אלבום השנה. במהלך אמצע 2014, לאבין הייתה מופע החימום עבור להקת הבנים הבקסטריט בויז במסגרת סיבוב הופעות עולמי והופיעה בפסטיבל מוזיקה קיץ סוניק בטוקיו שביפן.
בראיון בחודש אפריל ב-2015 עם בילבורד, לאבין הודיעה על כוונתה להוציא סינגל חדש בשם "Fly", שפורסם ב-26 באפריל בשיתוף עם משחקי קיץ העולם ספיישל אולימפיקס 2015, ולהוציא אלבום עבור חג המולד. ב-25 בדצמבר 2016 הודיעה לאבין באמצעות חשבון האינסטגרם שלה שהיא עובדת על מוזיקה חדשה והיא תוציא אלבום חדש בשנת 2017. לאבין השתתפה בשיר "Listen" מאלבום האולפן השמיני של להקת הרוק היפנית One Ok Rock. האלבום יצא ב-11 בינואר 2017.

2018-הווה: Head Above Water

ב-19 בספטמבר 2018 הוציאה לאבין סינגל חדש: "Head Above Water". בביקורות שעלו באתרי ביקורות מוזיקה נחשבים, נטען כי הסינגל משמש כ'קאמבק' של לאבין, לאחר שבמשך כ-5 שנים לא הוציאה מוזיקה חדשה. נוסף על כך, השיר מתאר את מאבקה של לאבין במחלת הליים שעמה התמודדה והחלימה. ב-14 בפברואר, יצא האלבום "Head Above Water".

קריירת משחק

במהלך השנים החלה לאבין להתעניין בהופעות בטלוויזיה ובקולנוע וטענה שהניסיון הרב שלה ביצירת קליפים מוזיקליים יהיו לטובתה. לאבין ציינה במיוחד שהקליפ לשיר "Nobody's Home" דרש את יכולת המשחק הטובה ביותר. ההופעה הראשונה שלה בטלוויזיה הייתה בשנת 2002 בפרק של סברינה המכשפה הצעירה שם הופיעה עם הלהקה שלה במועדון לילה עם השיר "Sk8er Boi". לאחר מכן, בשנת 2004, השתתפה לאבין כשחקנית אורחת בסרט "Going The Distance". בסרט, הכוכבים הראשיים נתקלים בה מאחורי הקלעים לאחר הופעתה עם השיר "Losing Grip" בטקס פרסי MuchMusic.
בנובמבר 2005 הצטלמה לאבין לסצנה בסרט "The Flock" בכיכובו של ריצ'רד גיר. הסרט יצא בשנת 2007 והצילומים נערכו בניו מקסיקו. לאבין גילמה בחורה בשם ביאטריס בל, חברתו של פושע מבוקש.
ב-2006 דיבבה לאבין את דמותה של האט'ר, האופוסום בסרט מעבר ליער.
מאוחר יותר באותה שנה, לאבין השתתפה בסרט "Fast Food Nation" אשר בוים על ידי ריצ'רד לינקלייטר. לאבין גילמה את אליס, תלמידת תיכון.

עיצוב אופנה ובשמים

ביולי 2008 השיקה לאבין את קו האופנה שלה "Abbey Dawn" אשר נקרא על שם כינוי הילדות של לאבין, אשר ניתן לה על ידי אביה. Abbey Dawn מעוצב על ידי לאבין עצמה. זהו בעיקר קו אופנה לצעירים אשר משולבים בו דפוסים של גולגולות, זברה, סיכות ביטחון וכוכבים בצבעים בעיקר של סגול, ורוד ושחור. לאבין סיפרה שהרעיון להשיק קו אופנה עלה לה עוד בתחילת דרכה, שהיה לה קשה למצוא בגדים שהיא אוהבת עקב סגנון לבושה הייחודי. לכן, טענה לאבין שהיא מעצבת רק בגדים שהיא באמת אוהבת ורואה את עצמה לובשת אותם. במהלך השנים מאז השקת Abbey Dawn נראתה לאבין בזמן הופעותיה, בזמנה החופשי ועל השטיח האדום לובשת הרבה פעמים בגדים מהקולקציה האחרונה של Abbey Dawn.
ב-14 בספטמבר 2009 לאבין לקחה חלק בפעם הראשונה בשבוע האופנה בניו יורק שם הציגה את הקולקציה החדשה. שנתיים לאחר מכן, ב-2011 השתתפה שם לאבין בפעם השנייה ובספטמבר 2012 לאבין השתתפה בשבוע האופנה בפעם השלישית.
גרמניה, איטליה, בריטניה ויפן. באותה שנה שבה השיקה לאבין את קו האופנה שלה, היא החלה לעבוד על הבושם הראשון שלה.
את בשמה הראשון, Black Star (בעברית: "כוכב שחור") הוציאה לאבין בקיץ 2009 באירופה, ארצות הברית וקנדה. כשנשאלה לאבין מה הפירוש של השם אמרה: "רציתי שהבקבוק יהיה כוכב. והצבעים שלי הם שחור וורוד." היא סיפרה שהמסר של הבושם הוא: "להגשים את החלומות שלך, ושזה בסדר להיות יחיד במינו ולהיות מי שאתה". בשביל פרסום הבושם, כתבה לאבין שיר שנקרא באותו השם ולאחר מכן גם נכלל באלבומה הרביעי Goodbye Lullaby.
ביולי 2010 השיקה לאבין את בשמה השני, Forbidden Rose (בעברית: "ורד אסור") אשר פיתוחו לקח שנתיים. המסר שלו היה בדומה לבושם הראשון "לך אחר חלומותיך" אך ססמתו הייתה "מעז לגלות".
בשמה השלישי, Wild Rose (בעברית: "ורד פרוע") יצא באוגוסט 2011 וססמתו הייתה "מעז לגלות יותר".
כיום, לאחר שהשיקה שלושה בשמים, לאבין מדורגת במקום החמישי ברשימת "מוכרי הבשמים הגדולים ביותר מבין הכוכבים", אשר לפניה נמצאות בריטני ספירס, מדונה, שרה ג'סיקה פרקר וג'ניפר לופז.]

פילנתרופיה

במהלך השנים לקחה לאבין חלק במגוון ארגוני צדקה כגון: הארגון הבינלאומי משאלת לב, Erase MS, מחנה Will-a-Way, ילדי מלחמה, הקמפיין האמריקאי למען בורמה ועוד.
כחלק מהפעילות שלה בעמותות War Child ואמנסטי אינטרנשיונל היא הקליטה גרסאות כיסוי לשירים "Knockin' on Heaven's Door" ו-"Imagine". בנוסף, הייתה חלק מהאמנים הקנדיים הרבים אשר הקליטו יחד את השיר "Wavin' Flag", על מנת לגייס כספים לשיקום האיטי, לאחר רעידת האדמה שהתרחשה שם בשנת 2010.
ב-14 בספטמבר 2010, הציגה לאבין בפעם הראשונה את העמותה שלה "The Avril Lavigne Foundation". מטרת העמותה היא לעזור לילדים אשר סובלים ממחלות קשות ובעלי מוגבלויות. העמותה עובדת עם מספר רב של עמותות אשר בראשן נמצאות משאלת לב, Easter Seals ו-Erase MS. ב-16 באפריל 2015, הוציאה הזמרת סינגל בשם "Fly", מלווה בקליפ שבו מוצגים ממראות העמותה ספיישל אולימפיקס שבה שותפה לאבין.